Στο εδώλιο του Τριμελούς Εφετείου κακουργημάτων Αθήνας παραπέμπονται με βούλευμα του αρμόδιου δικαστικού συμβουλίου, προκειμένου να δικαστούν ο επιχειρηματίας Θωμάς Λιακουνάκος και έντεκα ακόμα άτομα για την υπόθεση της σύμβασης για τα αντισταθμιστικά ωφελήματα από την προμήθεια των αρμάτων μάχης τύπου Leopard, η οποία έχει χαρακτηριστεί ως μία από τις μεγαλύτερες υποθέσεις διαφθοράς

Σύμφωνα με το παραπεμπτικό βούλευμα τα αδικήματα που αντιμετωπίζουν ο επιχειρηματίας και οι συγκατηγορούμενοι του κρατικοί αξιωματούχοι είναι κατά περίπτωση, απιστία και ηθική αυτουργία σε αυτήν (σ.σ. δίωξη η οποία έχει απαγγελθεί από την Εισαγγελία Διαφθοράς) στον επιχειρηματία Θωμά

Λιακουνάκου και άλλους δώδεκα κρατικούς αξιωματούχους, για τη προμήθεια των αρμάτων μάχης τύπου Leopard το 2003 και τη σύμβαση των αντισταθμιστικών ωφελημάτων που την συνόδευε, οι οποίες στοίχισαν στο Ελληνικό δημόσιο περί το 1,7 δις ευρώ.

Σύμφωνα πάντα με το βούλευμα ο Θ. Λιακουνάκος φέρεται να καρπώνεται περί τα 25 εκατομμύρια ευρώ, χρήματα τα οποία υποτίθεται ότι θα έπρεπε να διατεθούν για την υποβοήθηση της αμυντικής βιομηχανίας της χώρας μας και την ενίσχυση της επιχειρηματικής δραστηριότητας, ώστε να αντισταθμιστεί το κόστος προμήθειας του κύριου υλικού με το οποίο επιβαρύνθηκε η χώρα, δηλαδή των αρμάτων μάχης.

Όπως προέκυψε μάλιστα από την εισαγγελική έρευνα τα συγκεκριμένα χρήματα ο Θ. Λιακουνάκος τα χρησιμοποίησε για αύξηση μετοχικού κεφαλαίων σε εταιρείες συμφερόντων του, χρησιμοποιώντας μάλιστα διάφορα τεχνάσματα.